મનને મારીને જીવવું કે જલસા કરી લેવા એ પ્રશ્નનો સૌથી સારો ઉત્તર ભગવદ્્ગીતા આપે છે. ‘સંસારમાં રત રહો, પણ કર્મ કૃષ્ણાર્પણ કરી દો. મન ઇશ્વરને સોંપી દો.’ સો સિમ્પલ. એકદમ સરળ. વાંચવું સરળ લાગે, પણ આચરણમાં મૂકવું સરળ નથી. ભગવદ્્ગીતા બહુ સરળ ગ્રંથ છે, તેને સમજીને જીવનમાં ઉતારતાં પગે પાણી આવી જાય તેમ છે. ભાષા સરળ અને વાત એકદમ સીધી. મોણ નાખ્યા વગરની સાતસો શ્લોકની ગીતામાં ભગવાન શ્રીકૃષ્ણએ જીવન જ નહીં, માનસશાસ્ત્ર સમજાવ્યું છે જે આજે પણ એટલું જ પ્રાસંગિક છે. કૃષ્ણએ કોઈ પ્રતિબંધ નથી મૂક્યો. લડવા પર પણ નહીં. માત્ર એટલી શરત રાખી કે કોઈ કામ તમારા સ્વાર્થ માટે નહીં, ઇશ્વરને ચરણે ધરવા માટે કરો. આજની દુનિયામાં ભગવદ્્ગીતા અને ભગવાન શ્રીકૃષ્ણ એટલા રીલેવન્ટ છે કે એવું લાગે તેઓ અાજના સમય માટે જ જન્મ્યા હતા.